Egil Møller (DF), 2000-02-10:
Da vores normale ordfører på området, hr. Christian H. Hansen, ikke har mulighed for at være til stede, skal jeg på hans vegne oplæse følgende: Dansk Folkeparti er tilhænger af et samfund, som består af både initiativrige og selvhjulpne mennesker.
Og skal vi have et sådant samfund, er det helt rigtigt, som forslagsstillerne lægger op til, at det bør begynde tidligt og derfor også i de små klasser, for det er jo dér, børn får den første viden og den største lyst til at udvikle sig.
Når man først får lyst til at udvikle sig, ja, så tror jeg, at man også får lysten til at sætte noget i gang på et senere tidspunkt.
Folk, som sætter noget i gang, det kan f.eks. være en virksomhed, er jo til gavn for samfundet.
Jeg mener faktisk, at de unge hele vejen igennem uddannelsessystemet skal gøres opmærksomme på mulighederne for at skabe noget selv.
Selvskabte ting ved et arbejdsliv som selvstændig er virkelig nyttige.
Jeg er f.eks. selv valgt i Herning-Ikast-kredsen, og her må man nok sige, at dette område er et godt eksempel på, at både iværsætterånd og iværksættermod giver resultater.
Derfor kan jeg også meddele, at vi kan støtte dette beslutningsforslag.
Men der er ligesom en tråd til nogle andre områder.
For én ting er jo, at man kan informere eleverne om, hvor positivt det kan være at have dette her iværksættermod og modet til at udvikle noget, som er til gavn for hele samfundet, men noget andet er, at det vel også kræver, at der på længere sigt bliver skabt mulighed for, at de, der har egen virksomhed, har noget at råbe hurra for.
På længere sigt lapper dette her vel egentlig både over til Erhvervsministeriet og til Skatteministeriet.
Efter min opfattelse er det ikke kun uddannelsesområdet, der sådan helt for sig selv sakker bagud med hele den grundlæggende tankegang, vores regering lægger for dagen over for eksempelvis de selvstændige erhvervsdrivende.
Der bliver flere og flere love og flere og flere skatter og afgifter
, og derfor kan man vel ikke helt fortænke de unge mennesker i, at når de ser det system, ja, så bliver lysten til at skabe noget selv minimeret kraftigt.
Det er som før nævnt et godt sted og meget logisk at starte på uddannelsesniveauet.
Det kræver så bare, at man virkelig fører den positive tråd videre i samfundet, og det var vel også noget af det, som var fremme, da man havde debatten i januar 1995, som jo så også har skabt grundlaget for dette forslag.
Med det dagsordenforslag, der lå dengang, blev der faktisk sendt et kraftigt signal til regeringen om, at der skulle ske noget på dette område.
Det er som bekendt en del år siden, og der er vel egentlig ikke noget, som siden dengang har gjort det lettere at være erhvervsdrivende, ej heller at være iværksætter.
Når man som ung i dag ser på, hvor besværligt det er at være selvstændig, og her tænker jeg bl.a. på muligheden for at udvikle noget, ja, så bliver den slemt tilsidesat i dag. Man skal faktisk sidde en masse tid bag sit skrivebord i stedet for at bruge tiden på at lave nogle nyskabelser, lave nogle nicher inden for sin virksomhed, som kunne sætte yderligere produktion i gang, som kunne skabe nye arbejdspladser, og som ville være til gavn for samfundet.
Når man som ungt menneske ser det, som jeg vil kalde en håbløs situation, så tror jeg ikke, at det skaber lyst til at gå i gang selv, snarere tværtimod.
Som før nævnt kan vi i Dansk Folkeparti støtte dette forslag,
men vi vil også meget gerne opfordre til, at tråden bliver ført videre.
Det er meget vigtigt, hvis helheden skal blive god.